Vyf sterf in slegte weer in KZNArgieffoto Vyf mense, insluitend ŉ baba, is Vrydagaand in dele van KwaZulu-Natal oorlede weens erge weersomstandighede. “ŉ Vyf dag oue babadogtertjie van Sweetwaters en ŉ 77-jarige man van Tailors Halt is in Pietermaritzburg dood toe weerlig hul huise getref het,” het Robert Mckenzie, woordvoerder van die provinsiale nooddienste, Saterdag gesê. Hy het gesê twee mense is ook in Umlazi, suid van Durban, dood toe twee plakkershuise Vrydagaand ineengestort het. Nog ŉ persoon is in Mariannhill dood en een kritiek beseer toe hul modderhuis ineengestort het weens die swaar reën. In nog ŉ voorval het ŉ boom op ŉ plakkershuis geval. Mckenzie kon nie bevestig of enigiemand in hierdie voorval dood of beseer is nie. “Daar was ook verskeie berigte oor ŉ erge haelstorm in Pietermaritzburg, Stanger en Ixopo wat ernstige skade aan huise en motors aangerig het,” het hy bygevoeg.